KIRJALLINEN KYSYMYS E-2553/02 esittäjä(t): Christoph Konrad (PPE-DE) komissiolle. Kilpailusäännösten vastainen Alankomaiden tiilialan kartelli.



Virallinen lehti nro 137 E , 12/06/2003 s. 0091 - 0091



KIRJALLINEN KYSYMYS E-2553/02 esittäjä(t): Christoph Konrad (PPE-DE) komissiolle (12. syyskuuta 2002) Aihe: Kilpailusäännösten vastainen Alankomaiden tiilialan kartelli Euroopan unionin komissio päätti 29. huhtikuuta 1994, ettei kartellilainsäädäntöä sovelleta useiden alankomaalaisten tiilentoimittajien keskinäiseen sopimukseen. Komission päätöksessä todetaan, että poikkeus koskee nimenomaisesti rakennustiiliä eikä hinnakkaampia julkisivutiiliä. 1. Miksi komissio on myöntänyt poikkeuksen, vaikka on yleisesti tiedossa, että Alankomaissa ei valmisteta (juuri) lainkaan rakennustiiliä, vaan suurin osa tuotannosta keskittyy juuri julkisivutiiliin? 2. Miten komissio reagoi siihen, että Alankomaiden tiiliteollisuus hyödynsi myönnettyä poikkeusta julkisivutiilien tuotannossa, mikä oli vastoin komission päätöstä, eikä anonut julkisivutiilien tuotannolle erikseen poikkeusta kartellilainsäädännöstä? Katsooko komissio vastoin aiempaa päätöstään, että julkisivutiilet kuuluvat sittenkin poikkeuksen soveltamisalaan? Mistä tämä johtuu? 3. Mitä komissio tekee suojellakseen tiilialan kilpailua, kun otetaan huomioon fuusioiden ja sopimusten avulla muodostettu kartelli, jossa päätetään yhteisesti tuotantomääristä ja hinnoista? 4. Mitä mieltä komissio on alankomaalaisten tiiliskivien hintojen jyrkästä noususta, joka on seurausta poikkeuksen mahdollistamista uudelleenjärjestelyistä, jotka ovat johtaneet muutaman sikäläisen yrityksen määräävään markkina-asemaan? 5. Mitä komissio aikoo tehdä estääkseen kartelliin kuuluvien yritysten määräävää markkina-asemaa aiheuttamasta kilpailun vääristymistä sisämarkkinoilla? Mitä mieltä komissio on kartelliin kuulumattomien yritysten syrjinnästä ja boikotoinnista ja miten se aikoo korjata tästä aiheutuneet vahingot? 6. Miten komissio reagoi hintojen nousun kuluttajille ja kilpailijoille aiheuttamiin vahinkoihin? Onko komissio tutkinut sitä, onko asiassa toimittu vastoin EY:n perussopimuksen 81 artiklan 1 kohtaa, jonka nojalla kuluttajien olisi päästävä asianmukaisesti osallisiksi Alankomaiden tiilentoimittajien hinnankorotusten avulla keräämistä voitoista? Mario Montin komission puolesta antama vastaus (25. lokakuuta 2002) Komissio myönsi 29. huhtikuuta 1994 tekemällään päätöksellä 94/296/EY(1) (Stichting Baksteen) poikkeuksen yhteensä 16 alankomaalaisen tiilenvalmistajan tietyille sopimuksille, jotta ylikapasiteetista ja hintojen romahtamisesta kärsinyt Alankomaiden tiiliteollisuus voisi uudistaa rakenteensa. Poikkeus oli voimassa 10. syyskuuta 1992 30. syyskuuta 1997. Tällä haavaa komissio tutkii useimpia arvoisan parlamentin jäsenen esille ottamia asioita. Komissiolle on jätetty niihin liittyvä kantelu, joka koskee kahta alankomaalaista yritysten yhteenliittymää sekä useita lähinnä alankomaalaisia tiilenvalmistajia ja -toimittajia. Kantelussa esitettyjen syytösten todentamiseksi komissio on tehnyt Belgian, Saksan ja Alankomaiden tiilialaa koskevan tutkimuksen. Tapauksen mutkikkuuden johdosta komissio ei vielä tässä vaiheessa ole tehnyt lopullisia päätelmiä tutkimuksen tuloksista, mutta ne tehtäneen lähitulevaisuudessa. (1) EYVL L 131, 26.5.1994.